CELEX: 32012R0868
Language: mt
Date: 2012-09-24 00:00:00
Title: Regolament ta’ Implimentazzjoni tal-Kummissjoni (UE) Nru 868/2012 tal- 24 ta’ Settembru 2012 li jikkonċerna l-awtorizzazzjoni tal-ażorubina bħala addittiv fl-għalf għall-qtates u l-klieb  Test b’relevanza għaż-ŻEE

25.9.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 257/3
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 868/2012
   tal-24 ta’ Settembru 2012
   li jikkonċerna l-awtorizzazzjoni tal-ażorubina bħala addittiv fl-għalf għall-qtates u l-klieb
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-additivi għall-użu fl-għalf tal-annimali (1), u b’mod partikolari l-Artikolu 9(2) tiegħu,
   Billi:
   
               (1)
            
            
               Ir-Regolament (KE) Nru 1831/2003 jipprevedi l-awtorizzazzjoni ta’ addittivi għall-użu fin-nutrizzjoni tal-annimali u r-raġunijiet u l-proċeduri għall-għoti ta’ tali awtorizzazzjoni. L-Artikolu 10 ta’ dan ir-Regolament jipprevedi l-evalwazzjoni mill-ġdid ta’ addittivi awtorizzati skont id-Direttiva tal-Kunsill 70/524/KEE (2).
            
         
               (2)
            
            
               L-ażorubina (sinonimu karmojżina) ġiet awtorizzata mingħajr limitu ta’ żmien skont id-Direttiva 70/524/KEE bħala addittiv fl-għalf għall-użu fl-għalf tal-qtates u l-klieb li jaqa’ taħt il-kategorija “koloranti” taħt l-intestatura “koloranti awtorizzati biex jagħtu l-kulur lill-oġġetti tal-ikel skont ir-regoli Komunitarji, għajr il-blu patentat V, l-aħdar aċidu jgħajjat BS u l-kantaksantin”. Dan l-użu mbagħad iddaħħal fir-Reġistru Komunitarju tal-addittivi fl-għalf bħala prodott eżistenti, skont l-Artikolu 10(1) tar-Regolament (KE) Nru 1831/2003.
            
         
               (3)
            
            
               Skont l-Artikolu 10(2) tar-Regolament (KE) Nru 1831/2003, tressqet applikazzjoni għall-evalwazzjoni mill-ġdid tal-ażorubina bħala addittiv fl-għalf għall-qtates u l-klieb, bit-talba li l-addittiv jiġi kklassifikat fil-kategorija tal-addittivi “addittivi sensorji”. Dik l-applikazzjoni kienet akkumpanjata mill-partikolaritajiet u d-dokumenti meħtieġa skont l-Artikolu 7(3) tar-Regolament (KE) Nru 1831/2003.
            
         
               (4)
            
            
               L-Awtorità Ewropea dwar is-Sigurtà fl-Ikel (“l-Awtorità”) ikkonkludiet fl-opinjoni tagħha tal-31 ta’ Jannar 2012 (3) li, fil-kundizzjonijiet tal-użu proposti, l-ażorubina ma għandhiex effett ħażin fuq is-saħħa tal-annimali, jew l-ambjent, u li hija effettiva bħala kolorant. Hija kkonkludiet li sakemm jittieħdu miżuri xierqa ta’ protezzjoni ma għandu jinqala’ l-ebda tħassib għall-utenti dwar is-sigurtà. L-Awtorità tqis li ma hemmx bżonn ta’ rekwiżiti speċifiċi ta’ monitoraġġ għal wara l-kummerċjalizzazzjoni. Hija vverifikat ukoll ir-rapport dwar il-metodu ta’ analiżi tal-addittiv tal-għalf fl-għalf imressaq mil-Laboratorju ta’ Referenza tal-Unjoni Ewropea stabbilit permezz tar-Regolament (KE) Nru 1831/2003.
            
         
               (5)
            
            
               Il-valutazzjoni tal-ażorubina turi li l-kundizzjonijiet għall-awtorizzazzjoni, kif stipulati fl-Artikolu 5 tar-Regolament (KE) Nru 1831/2003, huma ssodisfati. Għaldaqstant, l-użu ta’ din is-sustanza għandu jiġi awtorizzat kif speċifikat fl-Anness ta’ dan ir-Regolament.
            
         
               (6)
            
            
               Billi saru xi modifiki fil-kundizzjonijiet tal-awtorizzazzjoni tal-ażorubina u billi ma hemm l-ebda effett immedjat dirett fuq is-sigurtà, għandu jitħalla jgħaddi perjodu raġonevoli qabel l-awtorizzazzjoni sabiex il-partijiet interessati jkunu jistgħu jħejju ruħhom biex jissodisfaw ir-rekwiżiti l-ġodda li jirriżultaw mill-awtorizzazzjoni. Barra minn hekk, huwa xieraq li jkun hemm perjodu tranżitorju għar-rimi ta’ ħażniet eżistenti ta’ ażorubina, kif awtorizzata skont id-Direttiva 70/524/KEE u ta’ għalf li jkun fih l-ażorubina.
            
         
               (7)
            
            
               Għall-operaturi huwa proċess kumpless ħafna li jadattaw ripetutament u minn jum għall-ieħor it-tikketti tal-għalf li jkun fih addittivi differenti li ġew awtorizzati suċċessivament skont il-proċedura stabbilita fl-Artikolu 10(2) tar-Regolament (KE) Nru 1831/2003 u li għalihom għandhom jikkonformaw ma’ regoli ġodda tal-ittikkettar. Għalhekk, huwa xieraq li jitnaqqas il-piż amministrattiv fuq l-operaturi billi jingħata perjodu ta’ żmien li jippermetti bidla tat-tikketti bla tfixkil.
            
         
               (8)
            
            
               Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DAN IR-REGOLAMENT:
   Artikolu 1
   L-awtorizzazzjoni
   Is-sustanza ażorubina speċifikata fl-Anness, li taqa’ taħt il-kategorija “addittivi sensorji” u mal-grupp funzjonali “koloranti, (i) sustanzi li jżidu jew li jerġgħu jagħtu l-kulur fl-għalf”, hija awtorizzata bħala addittiv fin-nutrizzjoni tal-annimali soġġetta għall-kundizzjonijiet stipulati f’dak l-Anness.
   Artikolu 2
   Ir-rekwiżiti tal-ittikkettar
   L-għalf li jkun fih l-ażorubina għandu jiġi ttikkettat skont dan ir-Regolament mhux aktar tard mill-25 ta’ Mejju 2013.
   Madankollu, l-għalf li jkun fih l-ażorubina li ġie ttikkettat skont id-Direttiva 70/524/KEE qabel il-25 ta’ Mejju 2013 jista’ jibqa’ jitqiegħed fis-suq sakemm il-ħażniet jispiċċaw.
   Artikolu 3
   Il-miżuri tranżitorji
   Il-ħażniet eżistenti tal-ażorubina u tal-għalf li jkun fih l-ażorubina fid-data tad-dħul fis-seħħ ta’ dan ir-Regolament jistgħu jibqgħu jitqiegħdu fis-suq u jintużaw skont il-kundizzjonijiet tad-Direttiva 70/524/KEE sakemm jispiċċaw.
   Artikolu 4
   Id-dħul fis-seħħ
   Dan ir-Regolament għandu jidħol fis-seħħ il-25 ta’ Novembru 2012.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-24 ta’ Settembru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 268, 18.10.2003, p. 29.
   
      (2)  ĠU L 270, 14.12.1970, p. 1.
   
      (3)  EFSA Journal 2012; 10(2):2570.
   
      ANNESS
      
                  Numru ta’ identifikazzjoni tal-addittiv
               
               
                  Isem id-detentur tal-awtorizzazzjoni
               
               
                  Addittiv
               
               
                  Kompożizzjoni, formula kimika, deskrizzjoni, metodu analitiku
               
               
                  Speċi jew kategorija tal-annimal
               
               
                  Età massima
               
               
                  Kontenut minimu
               
               
                  Kontenut massimu
               
               
                  Dispożizzjonijet oħra
               
               
                  Tmiem il-perjodu ta’ awtorizzazzjoni
               
            
                  mg ta’ sustanza attiva/kg ta’ għalf sħiħ b’kontenut ta’ ilma ta’ 12 %
               
            
                  
                     Kategorija ta’ addittivi sensorji. Grupp funzjonali: koloranti
                  
               
            
                  2a122
               
               
                  —
               
               
                  Ażorubina jew karmojżina
               
               
                  
                               
                           
                           
                              
                                 Il-kompożizzjoni tal-addittiv
                              
                              Ażorubina
                           
                        
                               
                           
                           
                              
                                 Il-karatterizzazzjoni tas-sustanza attiva
                              
                              
                                          1.
                                       
                                       
                                          Isem kimiku: Disodju 4-idrossi-3-(4-sulfonat-1-naftilażo) naftalen-1-sulfonat
                                       
                                    
                                          2.
                                       
                                       
                                          Sinonimi: karmojżina, CI Aħmar tal-Ikel 3
                                       
                                    
                                          3.
                                       
                                       
                                          Einecs: 222-657-4
                                       
                                    
                                          4.
                                       
                                       
                                          Formula Kimika C20H12N2Na2O7S2
                                          
                                       
                                    
                                          5.
                                       
                                       
                                          Purità:
                                          
                                                      5.1.
                                                   
                                                   
                                                      Analiżi kimika: Kontenut minimu ta’ 85 % ta’ sustanzi koloranti kkalkulat bħala l-melħ tas-sodju.
                                                   
                                                
                                                      5.2.
                                                   
                                                   
                                                      4-amminonaftalen-1-aċidu sulfoniku u 4-idrossinaftalen-1-aċidu sulfoniku: mhux aktar minn 0,5 %
                                                   
                                                
                                                      5.3.
                                                   
                                                   
                                                      Sustanzi koloranti sussidjarji: mhux aktar minn 2,0 %
                                                   
                                                
                                                      5.4.
                                                   
                                                   
                                                      Materjal li ma jinħallx fl-ilma: mhux aktar minn 0,2 %
                                                   
                                                
                                                      5.5.
                                                   
                                                   
                                                      Ammini aromatiċi primarji mhux sulfonati): mhux aktar minn 0,01 % (ikkalkolat bħala anilina)
                                                   
                                                
                                                      5.6.
                                                   
                                                   
                                                      Sustanza li tista’ tiġi estratta bl-etere: mhux aktar minn 0,2 % f’kundizzjonijiet newtri.
                                                   
                                                
                                    
                        
                               
                           
                           
                              
                                 Il-Metodu ta’ Analiżi
                                  (1)
                              
                              Għall-identifikazzjoni tal-ażorubina fl-addittiv tal-għalf: Spettrofotometrija ta’ 516 nm fl-ilma u Kromatografija fuq Saff Irqiq (Thin Layer Chromatography — TLC) (Monografu tal-FAO JECFA nru 1 (Vol 4) Kompendju magħqud għall-ispeċifikazzjonijiet tal-addittivi tal-ikel).
                              Għad-determinazzjoni tal-ażorubina fl-addittiv tal-għalf: spettrofotometrija ta’ 516 nm f’soluzzjoni milwiema Direttiva tal-Kummissjoni 2008/128/KE (2).
                           
                        
               
                  Qtates u klieb
               
               
                  —
               
               
                  —
               
               
                  176 
               
               
                  
                              1.
                           
                           
                              Fl-istruzzjonijiet għall-użu tal-addittiv u tat-taħlita lesta minn qabel, indika t-temperatura għall-ħażna, kemm żmien tista’ tinżamm il-ħażna, u l-istabbiltà għall-pelleting.
                           
                        
                              2.
                           
                           
                              Għas-sikurezza: għandha tintuża protezzjoni għan-nifs, għall-għajnejn u għall-ġilda waqt l-użu.
                           
                        
               
                  Il-25 ta’ Novembru 2022
               
            
         (1)  Id-dettalji dwar il-metodi analitiċi huma disponibbli fl-indirizz li ġej tal-Laboratorju ta’ Referenza: http://irmm.jrc.ec.europa.eu/EURLs/EURL_feed_additives/Pages/index.aspx
      
         (2)  ĠU L 6, 10.1.2009, p. 20.